Document ID: 32011R1020

A BIZOTTSÁG 1020/2011/EU VÉGREHAJTÁSI RENDELETE
(2011. október 14.)
az 543/2011/EU végrehajtási rendeletnek a nektarin és az őszibarack piacról történő kivonására vonatkozó maximális támogatási összegek tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 4. cikkével összefüggésben értelmezett 103h. cikkére,
mivel:
(1)
Az 1234/2007/EK rendelet és az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról szóló, 2011. június 7-i 543/2011/EU bizottsági végrehajtási rendelet (2) a gyümölcs- és zöldségfélék tekintetében - amelyek termesztése rendkívül kiszámíthatatlan - előírja a válságkezelési és -megelőzési intézkedések alkalmazására vonatkozó szabályokat.
(2)
Előfordulhat, hogy egyes gyümölcs- és zöldségfélékből piaci felesleg képződik, ami jelentős zavarokat okozhat a piacokon. Ebben az esetben a válságkezelési és -megelőzési intézkedések egyike lehet az 1234/2007/EK rendelet 103c. cikke (2) bekezdésének a) pontjában és az 543/2011/EU végrehajtási rendelet 75. cikkében említett, piacról történő árukivonás, amelynek célja a termelői árak stabilizálása.
(3)
Az 543/2011/EU végrehajtási rendelet 79. cikkének (1) bekezdésével összhangban a szóban forgó rendelet XI. melléklete megállapítja az abban említett termékek piacról történő kivonására vonatkozó maximális támogatási összegeket. Ezeket az összegeket meg kell határozni annak elkerülése érdekében, hogy a kivonás ne váljon a termékek piaci forgalomba hozatalának tartós alternatívájává; ugyanakkor biztosítani kell, hogy a kivonás továbbra is a válságmegelőzés és -kezelés hatékony eszköze maradjon.
(4)
Az őszibarack és a nektarin jelenlegi piaci helyzete alapján és az idei nyáron bekövetkezett hirtelen árcsökkenés hatásának enyhítése érdekében indokolt kiigazítani az őszibarack és a nektarin piacról történő kivonására vonatkozó maximális támogatási összegeket.
(5)
Az 543/2011/EU végrehajtási rendeletet ezért ennek megfelelően módosítani kell.
(6)
Az új támogatási összegeket helyénvaló 2011. július 19-étől, azaz attól az időponttól kezdve alkalmazni, amikor nyilvánvalóvá vált, hogy az őszibarack és a nektarin ára jelentős mértékben csökkent. Ezért célszerű előírni, hogy ez a rendelet a kihirdetése napján lépjen hatályba.
(7)
A mezőgazdasági piacok közös szervezésével foglalkozó irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
Az 543/2011/EU végrehajtási rendelet XI. mellékletének helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2011. július 19-étől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. október 14-én.

Labels: 3
17
6